PATVIRTINTA

Skuodo Bartuvos progimnazijos direktoriaus 2015 m. gegužės 14 d. įsakymu Nr.V1 – 57

**SKUODO BARTUVOS PROGIMNAZIJOJE VYKDOMŲ**

**VIEŠŲJŲ PREKIŲ AUKCIONŲ ORGANIZAVIMO**

**TVARKOS APRAŠAS**

**I.BENDROSIOS NUOSTATOS**

1. Šis tvarkos aprašas reglamentuoja nereikalingo arba netinkamo (negalimo) naudoti progimnazijos turto pardavimą viešuosiuose prekių aukcionuose (toliau vadinama – aukcionai).

2. Neparduoto progimnazijos turto viešajame prekių aukcione pradinė pardavimo kaina naujame aukcione gali būti mažinama ne daugiau kaip 30 procentų.

3. Šiame tvarkos apraše vartojamos sąvokos:

3.1. **progimnazijos turtas** –progimnazijai priklausantis materialusis turtas, kuris pripažintas nereikalingu, netinkamu (negalimu) naudoti;

3.2. **aukcionas** – viešas progimnazijos turto pirkimas-pardavimas, kai šis turtas siūlomas pirkti vienam arba keliems asmenims per tarpininką – aukciono vedėją (komisijos pirmininką), o pirkimo-pardavimo sutartis sudaroma su tuo pirkėju, kuris pasiūlo didžiausią kainą (toliau vadinama – aukciono laimėtojas);

3.3. **pardavėjas** – progimnazija, paskyrusi aukciono darbo grupę (sudariusi komisiją) turtui, kurį patikėjimo teise valdo, naudoja ir kuriuo disponuoja, parduoti.

4. Aukciono dalyviai gali būti juridiniai arba fiziniai asmenys. Jie aukcione gali veikti savarankiškai arba įstatymų nustatyta tvarka įgalioti kitų asmenų.

**II. AUKCIONO SKELBIMAS**

5. Apie rengiamą aukcioną progimnazija skelbia ne vėliau kaip prieš 5 kalendorines dienas bent viename vietinės spaudos leidinyje.

6. Skelbime apie aukcioną turi būti nurodyta:

6.1. informacija apie parduodamą progimnazijos turtą;

6.2. aukciono vykdymo vieta ir laikas;

6.3. naujo aukciono vykdymo vieta ir laikas (įrašoma, kad jis bus vykdomas neįvykus pirmajam aukcionui).

**III. PARENGIAMIEJI DARBAI**

7. Aukcionui organizuoti ir vykdyti progimnazijoje sudaroma ne mažiau kaip trijų asmenų aukciono darbo grupė (toliau – komisija).

8. Komisijai vadovauja aukciono vedėjas. Be jo, komisijoje turi būti aukciono sekretorius.

9. Parduodamo turto pradinę pardavimo kainą nustato progimnazijos direktorius.

10. Turto pradinė pardavimo vertė nustatoma atsižvelgiant į buhalterinės apskaitos dokumentuose nurodytą jo įsigijimo vertę.

11. Pradinė pardavimo kaina negali būti mažesnė už turto likutinę vertę.

**IV. AUKCIONO VYKDYMAS**

12. Dalyvauti aukcione turi teisę iš anksto užsiregistravę aukciono dalyviai.

13. Aukcioną vykdo ir jo operacijas įformina komisija.

14. Aukciono metu aukciono sekretorius rašo aukciono vedėjo registrą.

15. Prasidėjus aukcionui, aukciono vedėjas skelbia parduodamo turto pavadinimą, apibūdina jį, skelbia pradinę kainą .

16. Aukciono dalyvis, ketinantis įsigyti parduodamą turtą, turi pakelti aukciono dalyvio bilietą su įrašytu dalyvio numeriu, nukreiptu į vedėjo pusę, ir garsiai skelbti savo siūlomą kainą.

17. Vedėjas pakartoja kiekvieną pasiūlytą kainą ir ją pasiūliusio aukciono dalyvio numerį.

18. Jeigu nė vienas aukciono dalyvis nesiūlo didesnės kainos, vedėjas kas 5 sekundes dar tris kartus pakartoja paskutiniąją paskelbtą kainą, aukciono dalyvio numerį, tardamas pakartojimų skaičių. Nuskambėjus trečiajam skaičiui, aukciono vedėjas plaktuko dūžiu patvirtina ir paskelbia, kad šis turto vienetas parduotas už paskutiniąją paskelbtą kainą.

19. Turto vieneto pardavimo kainą aukciono sekretorius įrašo aukciono vedėjo registre.

20. Aukciono laimėtojas privalo parodyti komisijai savo įgaliojimą, jeigu jis veikia įgaliotas kito asmens, nurodytu laiku ir sutartu būdu sumokėti jo pasiūlytą turto kainą.

21. Neparduotas turtas parduodamas naujame aukcione.

**V. ATSISKAITYMAS UŽ AUKCIONE PARDUOTĄ**

**TURTĄ IR AUKCIONO RENGIMĄ**

22. Aukciono laimėtojas už aukcione parduotą turtą atsiskaito skelbime apie aukcioną nurodyta tvarka ir laiku.

23. Jeigu aukciono laimėtojas neatsiskaito už aukcione parduotą progimnazijos turtą nedelsdamas, aukciono vedėjas išrašo jam laisvos formos pažymą, kurioje nurodomas progimnazijos adresas, aukciono laikas ir vieta, parduoto turto pavadinimas, kiekis, aukciono laimėtojo pasiūlyta kaina, duomenys, reikalingi mokėjimo nurodymui suformuluoti, taip pat iki kurios dienos (per 3 darbo dienas), kokiu adresu ir kam jis turi pateikti banko ar kitos kredito įstaigos (toliau vadinama – bankas) dokumentą, įrodantį, kad jis atliko mokėjimą.

24. Jeigu praėjus nustatytajam laikui, aukciono laimėtojas nepateikia aukciono rengėjui nurodyto banko dokumento, turtas laikomas neparduotu aukcione, o aukciono vedėjas turi teisę įgyvendinti visas pardavėjo teises.

25. Jeigu aukciono laimėtojas atsiskaito už aukcione pirktą turtą iš karto ar per nurodytąjį laiką pateikia aukciono rengėjui nurodytą banko dokumentą, jam per 3 darbo dienas perduodamas jo nupirktas turtas, kita su turto naudojimu susijusi turima dokumentacija ir pateikiamas viešame aukcione parduoto turto perdavimo aktas, kurį iš progimnazijos pusės įgaliotas pasirašyti aukciono vedėjas.

26. Viešajame prekių aukcione parduoto turto perdavimo aktas yra nuosavybės teisę į įsigytą turto objektą patvirtinantis dokumentas.

**VI. BAIGIAMOSIOS NUOSTATOS**

27. Viešajame prekių aukcione parduotas progimnazijos turtas yra nurašomas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_